Diari Oficial de la Generalitat Valenciana


Sumari del DOGV 2651, del 22-12-1995 (1995/837016)

ORDRE de 25 d'octubre de 1995, de la Conselleria de d'Agircultura i Media Ambient, per la qual es regula la concessió d'ajudes per al foment de la qualitat agroalimentària.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/10/25/(2)/dof/vci/html**

### Dades del document

Número de DOGV
:   2651

Data del DOGV
:   22-12-1995

Secció del DOGV
:   DISPOSICIONS GENERALS

Número del document
:   1995/837016


Data del document
:   25-10-1995

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 25 d'octubre de 1995, de la Conselleria d'Agricultura i Medi Ambient, per la qual es regula la concessió d'ajudes per al foment de la qualitat agroalimentària.  
En matèria de política agrària es preveu, entre altres mesures, el foment de la qualitat agroalimentària com a mitjà per a elevar la renda del sector i donar resposta a un col·lectiu consumidor cada vegada més informat, format i exigent.  
Aquest objectiu exigeix considerar la qualitat com un concepte dinàmic en evolució contínua dins d'un context comercial cada vegada més competitiu. Per això, es imprescindible aplicar noves tècniques, conéixer mercats, gestionar la qualitat i el control d'aquesta, i sensibilitzar la demanda.  
En l'actualitat, el nou marc jurídic comunitari articula la creació de figures qualitatives, que cal fomentar com a mitjà de promoció i protecció de la qualitat, que afavorisca tant el consumidor com el productor.  
La política de foment, promoció i gestió de la qualitat agroalimentària es configura com a necessària per a garantir la vertebració del sistema agroalimentari en l'àmbit de la Comunitat Valenciana.  
Finalment, l'entrada en vigor de la nova Llei 30/1992, de Règim Jurídic de les Administracions Públiques i del Procediment Administratiu Comú, de 26 de novembre, i l'experiència adquirida per l'aplicació de les normes que ara es deroguen, fan convenient la promulgació d'aquesta ordre, que fusiona, amplia i millora alguns aspectes que es recollien en aquelles.  
Per tot el que s'ha exposat, fent ús de les facultats que tinc atribuïdes i vista la proposta del director general de Comercialització, Indústries i Relacions Agràries,  
ORDENE  
Article primer. Generalitats  
1. La Conselleria d'Agricultura i Medi Ambient, a través de la Direcció General de Comercialització, Indústries i Relacions Agràries i segons les disponibilitats, concedirà, per al període 1996-2000, ajudes dirigides al foment, la promoció i la millora de la qualitat, com a conseqüència d'actuacions relatives a la professionalització, la gestió i l'avanç tecnològic en el sector agroalimentari, inclosos el pesquer i l'aqüícola (d'ara endavant, Sector) de la Comunitat Valenciana, a fi d'adequar-lo als objectius del PEV i, si s'escau, a les directrius de la Unió Europea.  
2. La vigència i l'aplicació d'aquesta ordre queden condicionades en cada exercici a les disponibilitats pressupostàries anuals i a la publicació de la línia de subvenció, juntament amb l'import global màxim, que financie les ajudes que s'hi estableixen a càrrec del capítol IV del programa pressupostari 714.30, Suport al Sistema Agroalimentari i Relacions Agràries.  
Article segon. Tipus d'activitats  
Podran ser objecte d'ajuda les activitats següents:  
a) Estudis bàsics, posada en funcionament i desenvolupament posterior de figures de qualitat alimentària, incloses les accions dirigides a crear la imatge externa i col·lectiva de productes o sectors, prèvies al dit objectiu.  
b) Programes de promoció, com ara, campanyes publicitàries, manifestacions culturals, jornades, publicacions, etc., els objectius dels quals siguen donar a conéixer un producte pel que fa a les seues característiques peculiars de qualitat o d'originalitat i al sector o als sectors implicats.  
c) Realització de fires monogràfiques o activitats similars dirigides al Sector, o participació en aquestes, la finalitat de les quals siga mostrar i divulgar la qualitat o la peculiaritat dels productes que hi concórreguen. Si s'escau, els productes hauran d'estar inclosos prèviament en algun pla de promoció elaborat per la Conselleria d'Agricultura i Medi Ambient o pels òrgans rectors de les figures de qualitat alimentària.  
d) Organització i desenvolupament d'activitats complementàries i paral·leles a la realització de les exposicions principals en fires del Sector realitzades en la Comunitat Valenciana.  
e) Col·laboració i participació en campanyes de promoció amb altres administracions, institucions o col·lectius empresarials legalment constituïts, entre les finalitats de les quals puga figurar aquesta.  
f) Foment tecnològic i de gestió de la qualitat, inclosa la qualificació professional laboral, tècnica i empresarial del personal del sector, i la dotació per a programes de qualitat que puguen exigir equips, sistemes i serveis dirigits a la millora i el control d'aquests, inclosos els estudis de consultoria i assessories externes que puguen servir de base als dits programes de qualitat.  
g) Millora del coneixement de mercats sectorials i les exigències tècniques econòmiques d'aquests, tant per a ampliar-los com per a incrementar-hi la presència.  
h) Adequar l'aprofitament de recursos o subproductes infrautilitzats del Sector, l'estalvi energètic i la preservació o millora del medi ambient.  
i) Cooperació en projectes nacionals i internacionals sobre matèries previstes en els apartats f) a h).  
Article tercer. Beneficiaris  
1. Els sol·licitants hauran de pertànyer al Sector, estar ubicats i domiciliats a la Comunitat Valenciana, i complir la legislació vigent que els afecte. Estaran obligats a fer visible la llegenda i el logotip de la Conselleria d'Agricultura i Medi Ambient de la Generalitat Valenciana quan l'activitat que s'haja de desenvolupar ho permeta.  
2. De les activitats compreses en els apartats a) a e) de l'article segon, tret del d), podran ser beneficiaris:  
- Empreses, particularment les de caràcter artesanal, les agrupacions d'aquestes, qualsevol que en siga la forma jurídica, i les organitzacions empresarials.  
- Cooperatives i altres entitats associatives del Sector, i les agrupacions d'aquestes.  
- Societats o associacions de promoció, constituïdes majoritàriament per empreses del Sector.  
- Entitats constituïdes oficialment i reconegudes legalment per a actuar en les línies previstes en els dits apartats, inclosos els ajuntaments que desenvolupen activitats d'aquest tipus, amb marcat caràcter històric o tradicional.  
- Organismes rectors de figures de qualitat alimentària constituïdes legalment.  
3. De les activitats previstes en l'apartat d), podran ser beneficiaris els òrgans reconeguts legalment com a promotors directes de les fires corresponents (institucions de fires).  
4. De les activitats previstes en els apartats f) a i), podran ser beneficiaris:  
- Associacions d'empresaris i les federacions i confederacions d'aquestes.  
- Cooperatives i altres entitats associatives de productors del Sector i les agrupacions d'aquestes.  
- Òrgans rectors de figures de qualitat alimentària constituïdes legalment.  
- Altres institucions públiques o privades l'activitat social de les quals es configure sense intenció de lucre.  
Article quart. Caràcter i quantia de les ajudes  
Les ajudes concedides podran ser d'assessorament o econòmiques.  
Les primeres tindran el caràcter d'informació general en aspectes tècnics, legals, jurídics i administratius, i les de tipus econòmic revestiran la forma de subvencions en les condicions i quanties següents, referides als apartats de l'article segon:  
- Per als apartats a) a e), tret del c), fins al 50 per cent del pressupost presentat i aprovat per la Conselleria d'Agricultura i Medi Ambient.  
- Per a l'apartat c), es distingiran tres possibilitats:  
a) Fires internacionals o nacionals celebrades en la Comunitat Valenciana: fins a 3.500 pessetes per metre quadrat d'exposició, amb un màxim de 350.000 pessetes per expositor. En el cas d'expositors constituïts per entitats associatives del Sector, aquests límits s'amplien a 4.500 i 450.000 pessetes respectivament.  
b) Fires internacionals, nacionals i regionals realitzades fora de la Comunitat Valenciana: fins a 500.000 pessetes per expositor, sempre que els sol·licitants hi concórreguen agrupats en un estand únic.  
c) Fires regionals o locals realitzades en la Comunitat Valenciana: fins al 50 per cent del pressupost presentat i aprovat per la Conselleria d'Agricultura i Medi Ambient.  
- Per als apartats f) a h), fins al 80 per cent del pressupost de despeses presentat i aprovat per la Conselleria d'Agricultura i Medi Ambient, sempre que:  
\* La petició faça referència a plans o programes concrets amb resultats esperats d'utilitat general per al sector de què es tracte, en la Comunitat Valenciana.  
\* El pressupost aprovat no incloga material inventariable, inversions o serveis que, per les seues característiques, siguen propis del procés o activitat normal de què es tracte.  
\* S'aprecie en la petició un esperit d'austeritat i eficàcia.  
- Per a l'apartat i), la quantia de la subvenció estarà presidida pels criteris anteriors i es concretarà en cada cas segons:  
\* Utilitat per al Sector en la Comunitat Valenciana.  
\* Projectes nacionals: contribució estatal compatible amb aquestes ajudes i participació d'altres comunitats autònomes en el pressupost total.  
\* Projectes internacionals: contribució dels diferents estats compatible amb aquestes ajudes i de les comunitats autònomes espanyoles en el pressupost total.  
Article cinqué. Procediment  
1. Les sol·licituds relatives als apartats de l'article segon, tret del c), es dirigiran a la Direcció General de Comercialització, Indústries i Relacions Agràries de la Conselleria d'Agricultura i Medi Ambient, i es presentaran d'acord amb el que es disposa en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i acompanyades de la documentació següent:  
- Acreditació de la personalitat jurídica del sol·licitant, de la seua representació i, si s'escau, del seu objecte social. S'hi inclourà una fotocòpia de la targeta d'identificació fiscal.  
- Justificació de trobar-se al corrent en el compliment de les obligacions fiscals i front a la Seguretat Social, segons la normativa vigent en aquesta matèria.  
- Memòria o projecte de l'activitat que es vol realitzar, per a la qual se sol·licita la subvenció, que contindrà:  
\* Objectius.  
\* Avaluació dels avantatges econòmics i socials per a l'entitat o el sector sol·licitant, i les seues repercussions potencials.  
\* Si s'escau, pla cronològic d'activitats per anys naturals.  
\* Pressupost global i pla de finançament d'aquest, desglossat per anys naturals en el cas de peticions per a activitats plurianuals.  
\* Si s'escau, programa de transferència al Sector dels resultats parcials o finals obtinguts.  
- Declaració formal d'altres ajudes sol·licitades o obtingudes per a la mateixa activitat, amb expressió, si s'escau, dels compromisos assumits pel peticionari.  
2. Les sol·licituds relatives a l'apartat c) de l'article segon es dirigiran igualment a la Direcció General de Comercialització, Indústries i Relacions Agràries de la Conselleria d'Agricultura i Medi Ambient, i s'hi distingiran tres supòsits:  
2.1 Fires internacionals o nacionals realitzades en la Comunitat Valenciana: les sol·licituds es presentaran a través de la institució de fires, la qual remetrà a la direcció general esmentada, a l'acabament del termini d'inscripció, la llista nominal i alfabètica dels expositors sol·licitants de subvenció que reunisquen les condicions exigides per aquesta ordre. A la documentació esmentada en l'apartat 1 anterior, s'hi afegirà la informació següent:  
- Nombre de metres quadrats d'exposició contractats.  
- Identificació de l'estand.  
- Productes que s'hi exposaran i característiques.  
2.2 Fires internacionals, nacionals i regionals realitzades fora de la Comunitat Valenciana: les sol·licituds es presentaran en la forma que es disposa en l'apartat 1. A la documentació que s'hi esmenta, s'hi afegirà la següent:  
- Sol·licitud d'inscripció i superfície que s'ha de contractar.  
- Declaració amb les entitats que previsiblement participaran de manera associada.  
- Productes que s'hi exposaran i característiques.  
2.3 Fires regionals i locals realitzades en la Comunitat Valenciana: les sol·licituds es presentaran de la forma que es disposa en l'apartat 1. A la documentació que s'hi esmenta, s'hi afegirà la següent:  
- Historial de la fira.  
- Nombre d'expositors i superfície total previstos.  
- Acreditació de la inscripció, superfície contractada i identificació de l'estand.  
- Productes que s'hi exposaran i característiques.  
Article sisé. Terminis de petició  
Tret del que s'estableix en l'article 5.2.1, les sol·licituds s'hauran de presentar, com a molt tard, cinc dies abans del començament de l'activitat i, en tot cas, abans del 30 de març de cada any.  
Article seté. Resolució de les sol·licituds  
1. Les peticions es resoldran durant el mes d'abril, mitjançant una resolució del conseller d'Agricultura i Medi Ambient, a proposta del director general de Comercialització, Indústries i Relacions Agràries. Les peticions respecte de les quals no es dicte resolució expressa en aquest termini s'entendran denegades.  
2. Les sol·licituds d'ajudes a què fa referència l'article 5.2 es resoldran en el termini de dos mesos. Una vegada transcorregut aquest termini sense que es dicte resolució, s'entendran desestimades.  
3. Es notificarà al peticionari, en el termini de 10 dies, comptadors a partir de la data de la resolució, la concessió o denegació de l'ajuda i, si s'escau, la quantia, juntament amb les condicions particulars que haja de complir el beneficiari que s'estimen convenients.  
4. Si és acceptada la subvenció, el beneficiari quedarà obligat al desplegament íntegre del pla o projecte presentat en els terminis establits.  
5. En el cas d'incompliment, no podrà accedir a posteriors ajudes en el termini de quatre anys, independentment de les penalitzacions que consten en l'article següent.  
6. A partir del 31 de març, en el supòsit que es dispose de crèdit pressupostari, fins i tot per renúncia o revocació de subvencions concedides anteriorment, podran considerar-se les sol·licituds que, complint els requisits exigits, hagueren estat desestimades.  
Article vuité. Justificació i pagament de les subvencions concedides  
a) Activitats dels apartats a), b), d), i e) de l'article segon i fires regionals i locals: els pagaments parcials o totals es faran quan es presenten els certificats d'activitats acabades i els justificants de pagaments efectuats pels beneficiaris, dins dels 30 dies següents a l'acabament de l'activitat i sempre abans del 31 d'octubre.  
b) Fires nacionals o internacionals realitzades en la Comunitat Valenciana: les institucions de fires a través de les quals es van fer les sol·licituds hauran de presentar a la Direcció General de Comercialització, Indústries i Relacions Agràries, dins dels 30 dies següents a l'acabament de la fira i sempre abans del 31 d'octubre, llevat que es realitze posteriorment, la llista definitiva nominal i alfabètica dels expositors, amb indicació de la superfície ocupada per cada un, el cost real i l'import facturat.  
L'import global de la subvenció es pagarà directament a la institució de fires, que la transferirà proporcionalment a l'expositor beneficiari en el cost de la superfície d'exposició.  
c) Fires nacionals o internacionals realitzades fora de la Comunitat Valenciana: els beneficiaris hauran de presentar davant la Direcció General de Comercialització, Indústries i Relacions Agràries la justificació de la seua participació i de les despeses que se'n deriven, dins dels 30 dies següents a l'acabament i sempre abans del 31 d'octubre.  
d) Activitats dels apartats f) a i) de l'article segon: per al cobrament serà imprescindible la presentació d'una memòria detallada del treball realitzat i dels resultats parcials o totals obtinguts, la qual inclourà els mètodes previstos de transferència de resultats al Sector, en les activitats que impliquen aquesta faceta.  
Els pagaments parcials o totals s'efectuaran quan es presenten els certificats d'activitats acabades i els justificants de pagaments efectuats, tot això, d'acord amb les previsions del pla o projecte prèviament presentat i aprovat.  
La justificació es farà abans de l'1 de novembre de l'any natural per al qual s'haguera concedit la subvenció.  
e) Amb caràcter general, el beneficiari es comprometrà a complir totes les condicions exigides en aquest article. L'incompliment d'aquestes, amb independència d'altres responsabilitats, implicarà la pèrdua de les ajudes i el reemborsament immediat de les quantitats percebudes, incrementades en els interessos legals.  
Article nové  
La Direcció General de Comercialització, Indústries i Relacions Agràries podrà controlar el compliment de les condicions dictades en cada resolució i podrà sol·licitar al beneficiari en qualsevol moment la informació necessària sobre el desenvolupament i l'execució del pla o programa aprovat.  
Article deu  
Les subvencions objecte d'aquesta ordre es pagaran a càrrec del programa 714.30 i seran compatibles amb les que s'hagen sol·licitat a altres organismes públics de l'administració autonòmica, central o de la Unió Europea.  
DISPOSICIONS ADDICIONALS  
Primera  
Podran ser beneficiaris, també, els viveristes de cítrics les explotacions dels quals estiguen situades majoritàriament en territori de la Comunitat Valenciana, per la seua participació en exposicions, fires, congressos o altres manifestacions comercials de caràcter agrari realitzades fora del territori nacional. La quantia màxima de la subvenció serà de 500.000 pessetes.  
Segona  
Així mateix, podran ser beneficiaris els expositors del sector de maquinària agrícola, respecte de les activitats previstes en l'apartat c) de l'article segon. La quantia de l'ajuda serà 50.000 pessetes superior a les previstes en l'article quart segons el tipus d'expositor, el caràcter del certamen i el lloc de realització.  
En ambdós casos seran d'aplicació els articles relatius a procediment, terminis de petició, resolució de sol·licituds, justificació i pagament de les subvencions.  
DISPOSICIó DEROGATòRIA  
Queden derogades les dues ordres de 3 d'abril de 1989, de la Conselleria d'Agricultura i Pesca, publicades amb data 8 de maig de 1989 (DOGV núm. 1.059) i 16 de maig de 1989 (DOGV núm. 1.065), que regulen, respectivament, la concessió d'ajudes per a la promoció de la qualitat i per a la formació, la millora de la gestió i el foment de la investigació en el sector industrial agroalimentari. Així mateix, queda derogada l'Ordre de 29 de juny de 1990, publicada el 24 de juliol de 1990 (DOGV núm. 1.353), i la de 20 d'abril de 1994, publicada el 12 de maig de 1994 (DOGV núm. 2.265), que regulen la concessió d'ajudes a la participació en fires comercials monogràfiques de caràcter agrari i agroalimentari.  
No obstant això, continuarà el tràmit dels expedients acollits a les disposicions esmentades, iniciats abans de l'entrada en vigor d'aquesta ordre.  
DISPOSICIONS FINALS  
Primera  
Es faculta el director general de Comercialització, Indústries i Relacions Agràries perquè dicte les resolucions necessàries per al desplegament i el compliment d'aquesta ordre.  
Segona  
Aquesta ordre vigeix des del dia 1 de gener de 1996, en els termes previstos en l'article 1.2.  
València, 25 d'octubre de 1995  
La consellera d'Agricultura i Medi Ambient  
MARIA àNGELS RAMóN-LLIN I MARTíNEZ


Còpia Permalink ELI